**SKRIFTLIGE BERETNINGER FRA UNDERGRUPPER I LANGESKOV IF**

**Årsberetning fra børneformanden**

2019 blev et år med masser af aktivitet i Langeskov IF - herunder også for vores mange børnespillere.

Jeg vil i denne beretning komme ind på nogle af de punkter, som jeg har bidt mærke i i det forgangne år.

**Mange nye spillere og nye trænere**

Jeg havde i starten af efteråret den store fornøjelse at gå en tur rundt på vores anlæg en onsdag eftermiddag sammen med Sv.O.

Her blev vi overalt mødt af glade og humørfyldte drenge og piger, som alle havde et til fælles - de var kommet til fodbold, for at hygge sig, have det sjovt og lære noget. Det var fantastisk at se og høre den glæde, der var overalt på anlægget.

Vi har i 2019 fået rigtig mange nye børnespillere i Langeskov. For at være helt præcis, så har vi faktisk fået hele 52 nye børnespillere fra U2-U12.

Vi kan som klub også glæde os over, at vi har fået en masse nye dygtige og engagerede børnetrænere. Der er nemlig behov for mange trænere, hvis vi skal kunne bevare det høje aktivitetsniveau, som vi har i vores børneafdeling

Kendetegnende for vores trænere er, at de altid er velforberedte, engagerede og møder op med højt humør. Og så er de også friske på at få nye input og ny viden. Det kunne vi se her i efteråret, hvor klubbens trænere fik god sparring af DBU Fyns trænerrådgiver Rasmus Cyrill, som har været tilknyttet klubben et halvt år. Han sluttede sit forløb i klubben af med et børnetrænerkursus, hvor hele 14 af klubbens trænere brugte en hel lørdag på at dygtiggøre sig. Det er godt gået.

I skal derfor alle såvel trænere som koordinatorer have en stor tak for den indsats I har ydet i 2019.

**Lad os ikke hvile på laurbærrene**

Vi kan dog ikke bare læne os tilbage, og tro at det hele er fryd og gammen.

For det kan godt være, at vi har fået 52 nye børnespillere, men vi har faktisk også 45 børnespillere, der har udmeldt sig i løbet af 2019.

Det kan der naturligvis være mange årsager til, men det viser bare, at vi som klub er nødt til at forholde os til den virkelighed vi er i, og agere ud fra den.

Bestyrelsen har derfor nedsat en arbejdsgruppe bestående af Pelle Hansen, Jan Boye og Ulrik Sundahl Sørensen, som kigger på forskellige tiltag der skal være med til at gøre vores klub til et attraktivt værested for byens børn og unge.

Af nye tiltag som iværksættes i 2020 kan nævnes:

* Nyt opholdsrum hvor børn og unge kan være inden træning og hygge sig med spil og socialt samvær
* Fællestræninger på tværs af køn og årgange
* Landskampsarrangement i klubben
* Børnediskotek.

Men et er at vi gør noget for børnene. Vi er også nødt til at have forældrene på banen. Derfor arbejdes der også på et forældremøde, så vi kan få en fælles forståelse af, hvad det vil sige, at ens barn er i en fodboldklub og er en del af et fællesskab.

Der er altså mange nye spændende ting på vej, og vi håber på positiv modtagelse og opbakning fra såvel børn som forældre.

**2019 var et godt år – og det skal 2020 også være**

Jeg vil slutte denne beretning med et tilbageblik på 2019 i punktform.

2019 var for Langeskov IF’s børneafdeling blandt andet kendetegnende ved:

* Masser af glade piger og drenge
* Dygtige og engagerede trænere
* Deltagelse i diverse stævner og turneringer
* Et fantastisk IAI Cup 2019 i Pinsen
* Afholdelse af fodboldskole for 25. gang

Personligt glæder jeg mig til 2020. Jeg er sikker på, at det bliver et godt og spændende fodboldår for Langeskov IF.

Tak til bestyrelsen, tak til de mange trænere og koordinatorer i børneafdelingen, tak til forældre, og sidst men ikke mindst tak til alle jer børn – det er jer der gør det sjovt at være i LIF.

Børneformand: Ulrik Sundahl Sørensen

**Årsberetning fra ungdomsformanden**

Sæsonen 2019 har igen været en sæson med stor aktivitet i ungdomsafdelingen og med meget engagerede trænere og ledere i alle afdelingerne.

I foråret havde vores U16 drenge en rigtig god sæson i Mesterrækken og selv om årgangen ikke var stor, så var sammenholdet og fællesskabet i højsæde hos drengene. Jannick Brobyskovs og Henrik Rudbæk Sørensens arbejde omkring drengene bar frugt, og de har været dygtige til at få flyttet kampe i forhold til drengenes arbejde, så alt kunne gå op i en større enhed.

I efteråret har Morten Madsen og Rasmus HB overtaget det videre arbejde med drengene, med det formål, at holde så mange af drengene i gang som muligt, da vi jo ligesom andre klubber og sportsgrene, er ramt af efterskole. Det må siges at være lykkedes godt i efteråret, og vi glæder os til at se, hvordan det forløber i sæsonen 2020. Tiltaget skal også hjælpe med at få de spillere, der er på efterskole, til at komme tilbage og spille fodbold i klubben igen, ligesom der er samtræning med Herre Senior engang imellem. Her i vinterperioden, har de trænet sammen med Seniorerne hver torsdag som vintertræning, hvilket der har været stor opbakning til.

Stor ros og tak til alle der har været omkring disse drenge i sæsonen 2019.Der skal også lyde en stor tak til forældreopbakningen omkring drengene og trænerne igennem sæsonen.

Der har været et fint samarbejde mellem vores U13 og U14 drenge i foråret, hvor der både er blevet spillet 8 mands og 11 mands fodbold.

De har deltaget i Vildbjerg Cup, sammen med årgangen under og over, hvor de har haft en hyggelig tur med masser af fodbold.

I efteråret er der kommet flere spillere til i årgangene, og der er blevet arbejdet hårdt og målrettet med drengene, som jo er i en teenagefase med hvad der af følger af glæder og sorger. Caspar, Henrik og Benjamin har ydet et kæmpe stort stykke arbejde, med flere sociale tiltag omkring drengene, masser af træning, forældremøder og meget mere. Stor Tak til trænere, ledere, forældre og spillere for jeres kæmpe indsats i sæsonen 2019.

U14 pigerne har udviklet sig rigtig meget fodboldmæssigt henover året 2019. Deres sociale forståelse for hinanden, har de altid haft, men den er blevet endnu mere forstærket i løbet af året. Alle kom med på tur til Italien i efterårsferien, hvor de deltog i Limone Cup 2019. De havde en fantastisk tur, med masser af fodbold, hygge, møde andre spillere og glæden ved at væres sammen. Jette, Nadia, Viktoria og Jan har leveret et rigtigt godt stykke arbejde i afdelingen og Stor tak til forældrene for den enorme opbakning der til pigerne og trænerne.

Sæsonen 2019 har budt på rigtig meget aktivitet ved ungdomsholdene. Ud over deres ture, så har de hjulpet med mange ting. De har delt Kontakt Bladet ud, der er blevet hjulpet med Pigeraketten, ved Bierfesten, ved opdækning af borde/stole og rydning af klasselokaler og dømt kampe til IAI Cup, hjælp med borde og stole opsætning ved Brugsens arrangementer, der er blevet hjulpet ved Fodboldskolen som trænere og trænerassistenter, bagning af æbleskiver i vores telt på Langeskov Kræmmermarkedet, ligesom der også er spillere, der hjælper med at træne børnehold om onsdagen. Kom ikke og sig, at unge mennesker er dovne, for det er de bestemt ikke. De vil gerne være med til at udvikle vores FARS- principper, så det bliver endnu mere spændende at være en del af LIF.

Også dommerne har været på banen i LIF, både til træning -og turneringskampe, men også til vores inden – og udendørsstævner. Stor Tak til jer. Uden jer ingen kamp.

Dette er min sidste beretning som ungdomsformand. Efter 10 år på posten, er det tid til, at nye kræfter og nye øjne tager over. Jeg har gennem alle årene haft stor glæde og fornøjelse af, at være en del af arbejdet i LIF, både i forhold til trænere, ledere, spillere, forældre, dommere og bestyrelsesmedlemmer. Jeg håber, at I alle vil fortsætte det gode positive arbejde i og for LIF, som I er i gang med. HUSK at tænke på FARS-principperne, når I skal tage beslutninger og være blandt alle medlemmerne, HUSK at tænke positivt, mød alle med åbne arme, sørg for altid at have et smil på læben, det gør hverdagen for alle noget nemmere.

Ungdomsformand: Jane Mose Hansen.

**Årsberetning fra seniorformanden**

Herresenior:

Fint træningsfremmøde med et par tyve pr træning. Godt sammenhold blandt spillerne, og der fokuseres på at udvikle som hold. Fælles trup som udgangspunkt. Svær balancegang at vægte toppræstationer og bredden samtidig, vi gør hvad vi kan, og vægter fællesskabet højere end hold 1’s resultater.

Hold 2 blev i serie 2, og kæmper fortsat for overlevelse. Der er mange unge, der skal have noget rutine og der skal udvikles meget. Generelt er vores trupper inddelt i alderssegmenter fra 18-23 og 28-32. Så mange unge og nogle mere med erfaring.

Ny hold 1 træner: Vi valgte at skifte træner ved årsskiftet. Claus havde haft 3½ år i klubben og vi valgte noget utraditionelt at skifte træner før kontraktudløb.  Bestyrelsen ønsker med afskedigelsen at tilføre nye kræfter til seniortruppen. Da Claus’ kontrakt udløber om et halvt år, ønsker vi samtidig at give en ny træner de bedste betingelser for at indfri vores ambitioner for klubben om en hurtig tilbagevenden til serie 1 indenfor halvandet år. Ny træner er Mads Jensen, der kommer fra Årslev og har tidligere været i Morud og Otterup, samt professionel i bl.a. Østrig og OB.

Hold 2 er fortsat ledet af Kasper Bærentsen.

Op til sommer fik vi et lukket hold til serie 4, men de trak stikket allerede pr. 1. september.

Damesenior:

Holdsamarbejde med Årslev i foråret, gik OK, men vi valgte ikke at forlænge samarbejdet. Desværre måtte vi også trække dameholdet i efteråret, da der ikke var nok til et hold. Der arbejdes i at etablere et ny damehold til foråret.

LIF SKAL HAVE ET DAMEHOLD!

Seniorformand: Mads Rasmussen

**Årsberetning fra sponsorformanden**

2019 bød på nok et solidt år på sponsorsiden hvor opbakningen igen har været stor. Det høje niveau skyldes til stadighed den gode eksponering vi tilbyder herunder klubdagen hvor sponsorerne gratis kan møde klubbens medlemmer. Sponsornetværket bød på 10 møder i 2019 og var igen var en stor succes for deltagerne der får et bredt udbytte. Der skal lyde en uvurderlig tak til alle sponsorerne som bidrager til en sund klub og muliggør at vi kan løfte et stort lokalt og socialt ansvar på et højt niveau.

Sponsorformand: Kristian Vedel Rasmussen

**Årsberetning fra aktivitetsformanden**

Selvfølgelig var LIF en del af Langeskov Kræmmermarkeds 30. års jubilæum og bidrog som forening, med flest vagter. Det og et godt æbleskive- og vindruesalg i vores eget telt betød en fornuftigt indtægt til klubben. Der skal lyde en KÆMPE TAK til alle de frivillige hjælpere som løftede opgaven, og vi glæder os til at se jer igen i 2020.

Bierfest har været igennem nogle organisatoriske forandringer så man nu er bedre rustet til de fremtidige fester. 2019 festen gik ganske fornuftigt så nu arbejdes der på 2020 festen som helt sikkert bliver udsolgt. Tak til alle de som driver og løfter denne store opgave og fest – for uden jer er der ingen fest.

Lotterikortene har været under lup og det betyder at salget er steget i 2019, og der arbejdes videre på at få alle 300 kort solgt her i 2020.

De grønne hjerter har igen i 2019 leveret et utroligt resultat med mange nye OK kort, der skaber en flot indtjening til LIF. Derfor skal der lyde en helt igennem grøn hjertelig TAK til dem og deres vedvarende flotte arbejde.

Aktivitetsformand: Flemming Holton

**Årsberetning fra tennisformanden**

**Året der gik 2019:**

Året startede som altid med FM indendørs i januar måned. Her havde LIF flere spillere med, og det blev da også til flere medaljer – en guld-, 2 sølv- og 3 bronzemedaljer kunne LIF tage med hjem herfra.

Primært bliver der om vinteren spillet skumtennis i LIF. Her var der træning både onsdag aften og lørdag morgen. Det er god træning, og selvom spillet er lidt anderledes end ”rigtig” tennis er det en god måde at holde grundformen og slagene ved lige vinteren over. Der bliver holdt en del stævner vinteren over, hvor man kan komme ud og spille mod spillerne fra de andre klubber, og her er LIF-spillerne generelt kendt for at klare sig rigtig godt. Her kan nævnes at vi til FM i marts stillede med 5 spillere og vi fik 2 guldmedaljer og 1 sølvmedalje med hjem, hvilket kan vinges af som godkendt.

Da det blev forår og banerne skulle sættes i stand, så vi var klar til sæsonstart, blev der indkøbt en havetraktor som i første omgang skulle bruges til at plane banerne ud, da det er temmelig hårdt at køre med tromlen. Dette gjorde at banerne var meget bedre end de plejer, da de var blevet tromlet meget mere end de plejer. Vi var således klar til at tage imod alle spillerne til udendørs træning allerede sidste tirsdag i april, hvor vi først plejer at starte op i maj. Der blev trænet under Carstens kyndige ledelse hver tirsdag, og der kom flere nye spillere på både junior og senior siden, og tennisafdelingen tæller nu 72 medlemmer. Vi havde 4 hold med i holdturneringerne. Vi havde et herrehold i 2. division. Desværre var modstanden i 2. division lidt for hård for de gæve gutter fra Langeskov, som efter virkelig at have kæmpet hårdt måtte se sig slået i samtlige holdkampe, og derfor i 2020 vil være at finde i 3. division. Det andet herrehold spillede i liga 3. Her var der også hård modstand og de måtte også se sig slået hver gang. På dame siden deltog LIF også med 2 hold. Det ene hold var et mix af en spiller fra LIF og en spiller fra Fruens bøge tennisklub. De valgte at udfordre sig selv og stille op i fynsserien. De havde nogle gode kampe, men ligesom herreholdene manglede de også lige det sidste for at kunne trække en sejr hjem til LIF. I den fynske holdturnering får man dog point for en vundet kamp i holdkampen, og derfor endte duoen på en 5. plads i puljen ud af 7 hold. Det sidste hold vi havde med var i dame motion, hvor LIF-spillerne passede godt ind niveaumæssigt, og da sæsonen var slut endte holdet på en andenplads i puljen.

På ungdomssiden stiller vi ikke med spillere i holdturneringen, men vi har en spiller på Team Fyn, som er et hold sammensat af de bedste ungdomsspillere på Fyn, og i U10 har LIF en spiller med. DE har klaret sig godt i løbet af sæsonen, og det lykkedes dem at kvalificere sig til DM-slutspillet. Holdet kom hele vejen til finalen, som de vandt, så LIF har nu en Danmarksmester i tennis U10 for hold.

I juni måned var der FM udendørs. Der deltog LIF med 5 spillere. Igen var LIF med helt fremme blandt de bedste, og det blev til 3 sølvmedaljer og 1 guldmedalje til LIF spillerne.

Da det igen blev koldt og vi trak ind for at spille skumtennis blev nogle af vores spillere udtaget af Fyns Tennis Union til at deltage i DM i skumtennis. Vi stillede således op med 5 deltagere. Spillerne var dog udfordrede ved at man i resten af Danmark spiller med en større bold i skumtennis, hvilket der selvfølgelig så også skulle bruges ved DM. Den større bold er anderledes at spille med, og LIF spillerne havde derfor lidt ekstra at slås med. Vores ellers meget vindende spillere blev slået ud på stribe, men vi havde dog 2 spillere der nåede til medaljekampene, og vi fik en sølv- og en bronzemedalje med hjem.

**Året der kommer:**

I året der kommer, vil vi arbejde på at fortsætte den positive udvikling på medlemstallet. Noget af det vi skal arbejde med er at få flere af vores ungdomsspillere ud og spille nogle kampe. Hvis vi ikke får dem ud og spille kamp mister de hurtigt interessen for spillet. Der er flere muligheder åbne. Vi kan få dem ud og spille holdkamp, hvilket selvfølgelig er der vi gerne skal ende, men da mange børn synes det virker voldsomt at starte med så stort et engagement, har vi i tennisudvalget talt om at holde et stævne til sommer. Fyns Tennis Union har en tour, hvor alle uanset niveau kan spille med i et stævne, hvor turneringsledelsen sammensætter puljerne ud fra spillernes niveau med henblik på at få så gode kampe som muligt. Vi vil forsøge at komme på touren, da vi vurderer, det er lettere at få stævnet til spillerne, end at forsøge at overbevise spillerne om at tage skridtet ud i verden på egen hånd. Derudover har vi lidt udskiftning i tennisudvalget. Jonas Wallstrøm er trådt ud, og vi har i stedet fået Brian Nørgaard med, som meget gerne vil give en hånd med. Vi takker Jonas for alt det hårde arbejde han har lagt i tennisudvalget i mange år, og glæder os til at arbejde sammen med Brian, som vi har givet en varm velkomst ved vores sidste tennismøde.

Tennisformand: Mette Temmesen